GULF ปลื้ม! กระแสตอบรับหุ้นกู้ 1 หมื่นลบ.ดีเยี่ยม ยอดจองซื้อล้นกว่า 2.4 เท่า
GULF ปลื้ม! กระแสตอบรับหุ้นกู้ 1 หมื่นลบ.ดีเยี่ยม ยอดจองซื้อล้นกว่า 2.4 เท่า
19 ส.ค. 2563

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF แจ้งว่าวันนี้ (19 ส.ค.) บริษัทได้ออกหุ้นกู้ชนิดไม่ด้อยสิทธิและไม่มีประกัน มูลค่ารวมทั้งสิ้น 10,000 ล้านบาท หลังจากที่ได้เสนอขายหุ้นกู้ดังกล่าวให้แก่ผู้ลงทุนสถาบันและผู้ลงทุนรายใหญ่ (High Net Worth) เป็นจำนวน 8,000 ล้านบาท และมีหุ้นกู้ส่วนสำรองเพื่อเสนอขายเพิ่มเติม (Greenshoe) เป็นจำนวน 4,000 ล้านบาท แต่เนื่องจากหุ้นกู้ดังกล่าวได้รับความสนใจจากผู้ลงทุนเป็นจำนวนมาก โดยแสดงความจำนงในการจองซื้อเกินกว่าที่เสนอขายประมาณ 2.44 เท่า
ดังนั้น บริษัทจึงได้ใช้สิทธิการเสนอขายหุ้นกู้ส่วนเพิ่มอีก 2,000 ล้านบาท รวมเป็นจำนวน 10,000 ล้านบาท โดยหุ้นกู้ดังกล่าวแบ่งออกเป็น 4 ชุด ได้แก่ หุ้นกู้ชุดที่ 1 วงเงิน 4,500 ล้านบาท อายุ 3 ปี อัตราดอกเบี้ย 2.65% ต่อปี , หุ้นกู้ชุดที่ 2 วงเงิน 2,500 ล้านบาท อายุ 5 ปี อัตราดอกเบี้ย 3.10% ต่อปี ,หุ้นกู้ชุดที่ 3 วงเงิน 2,000 ล้านบาท อายุ 7 ปี อัตราดอกเบี้ย 3.34% ต่อปี และหุ้นกู้ชุดที่ 4 วงเงิน 1,000 ล้านบาท อายุ 10 ปี อัตราดอกเบี้ย 3.46% ต่อปี
ทั้งนี้ บริษัทมีแผนที่จะนำเงินจากการเสนอขายหุ้นกู้ดังกล่าวทั้งหมดไปชำระคืนหนี้เงินกู้ระยะสั้นจากสถาบันการเงิน เพื่อเป็นการปรับโครงสร้างทางการเงินให้สอดคล้องกับโครงการลงทุนระยะยาวของบริษัท